Et pere päritolu väljaselgitamine oli trikiga ülesanne, siis siinkohal toon ära otsingute  käigu ja asjaolud, mis viisid just selliste järeldustele. Kõigepealt oli Simuna koguduse personaalraamatust teada, et Mihkel Kleitsmanni naise Anu isa nimi oli Jaan Juhanson, ta oli sündinud 16.03.1813 Paunküla mõisapiirkonnas Kose kihelkonnas, leeris käinud 1836 Viru-Jaagupis, abiellumise ajal elas Uniküla mõisapiirkonnas Väike-Maarja kihelkonnas, isa oli sel ajal elus, ema surnud. Selline oli siis alginformatsioon. Kose koguduse sünnimeetrikast Anu sünnikannet otsides esialgu ma seda ei leidnud. See tegi  nõutuks. Siis aga vaatasin leeriaastat 1836 ja oletasin, et üks neist aastatest - sünd või leer - võib olla vale. 23. eluaasta oli üldiselt juba erakordselt hiline vanus leeris käimiseks. Kose sünnimeetrikat edasi lapates selguski, et samal kuupäeval, ent aastal 1819 oli Paunküla kandis Silmsi kõrtsis (asus Tallinna - Tartu maantee ääres, ei ole säilinud) üks Anu, kelle isa oli Jaan ja ema Ann. Nende andmete järgi võis siiski vaid oletada, et see ongi otsitav. Lisaks tuli välja, et samal Silmsi kõrtsmikul  sündis 09.03.1817 poeg Kaarel ning tema sünnikandesse oli Kose pastor kirjutanud huvitava märkuse - isa Jaan oli Nõva mõisale kuuluv pärisori /erbgehörig unter Newe/. Ka Anu sünnikandes üks vaderitest oli pärit Nõvalt.